། །ཞེས་དང་། སྤྲོ་ན། གང་ལ་སེར་སྣ་རྣམ་ཆགས་སོགས་ཀྱང་བརྗོད་ལ། སླར་ཡང་ཇི་ལྟར་བལྟམས་པ་སོགས་དང་། དེ་བཞིན་གཤེགས་པ་སོགས་དང་། དེ་དག་སྐུ་ལ་སྔགས་དང་བཅས་པས་བཀྲུ་ཞིང་སྐུ་ཕྱིའོ། །དེ་ནས་རྟེན་བསྐྱེད་པ་ནི། ལས་བུམ་གྱི་ཆུས་སཱཙྪ་རྣམས་ལ་གཏོར་ཞིང་། ཨོཾ་བཛྲ་ཡཀྵ་ཧཱུྃ་གིས་བསང་། སྭ་བྷཱ་ཝ་སོགས་ཀྱིས་སཱཙྪ་རྣམས་མི་དམིགས་ཏེ་སྟོང་པར་གྱུར། སྟོང་པའི་ངང་ལས་སེངྒེ་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཟླ་བའི་སྟེང་དུ། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། དེ་ཞུ་བ་ལས་བྱུང་བའི་ཆོས་སྐུའི་མཆོད་རྟེན་ཚད་དང་མཚན་ཉིད་ཐམས་ཅད་ཡོངས་སུ་རྫོགས་པར་གྱུར་པའི་བུམ་པ་རྣམས་ཀྱི་ནང་དུ་དབུས་སུ་སེངྒེ། ཤར་དུ་གླང་པོ་ཆེ། ལྷོར་རྟ། ནུབ་ཏུ་རྨ་བྱ། བྱང་དུ་མཁའ་ལྡིང་རྣམས་ཀྱིས་བཏེག་པའི་རིན་པོ་ཆེའི་ཁྲི་པདྨ་དང་ཟླ་བའི་གདན་རེ་རེ་དང་བཅས་པའི་དབུས་སུ། རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ཤར་དུ་མི་བསྐྱོད་པ་སྔོན་པོ་གཡས་ས་གནོན་གཡོན་མཉམ་གཞག ལྷོར་རིན་ཆེན་འབྱུང་ལྡན་སེར་པོ་གཡས་མཆོག་སྦྱིན་གཡོན་མཉམ་གཞག ནུབ་ཏུ་འོད་དཔག་མེད་དམར་པོ་མཉམ་གཞག བྱང་དུ་དོན་ཡོད་གྲུབ་པ་ལྗང་གུ་གཡས་སྐྱབས་སྦྱིན་གཡོན་མཉམ་གཞག་གི་ཕྱག་རྒྱ་ཅན་ཐམས་ཅད་ཀྱང་དར་གྱི་ན་བཟའ་དང་། རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པའི་མཐའ་སྐོར་དུ་སངས་རྒྱས་དང་བྱང་ཆུབ་སེམས་དཔའ་བསམ་གྱིས་མི་ཁྱབ་པས་བསྐོར་བ་དང་བཅས་པར་གྱུར་ཞེས་དང་། སྐུ་གཟུགས་ཡོད་ན། སྟོང་པའི་ངང་ལས་པདྨ་དང་ཟླ་བའི་སྟེང་དུ་ཨོཾ་ཨཱཿཧཱུྃ་ལས་རྡོ་རྗེ་ཨོཾ་ཨཱཿཧཱུྃ་གིས་མཚན་པ་ལས་རྡོ་རྗེ་སེམས་དཔའ་སྐུ་མདོག་དཀར་པོ་རྡོ་རྗེ་དང་དྲིལ་བུ་འཛིན་པ། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པར་བསྐྱེད། དེ་ཐམས་ཅད་ཀྱི་དཔྲལ་བར་ཨོཾཿ མགྲིན་པར་ཨཱཿ ཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་དེ་བཞིན་གཤེགས་པ་རིགས་ལྔའམ། རིགས་ལྔ་དང་རྡོ་རྗེ་སེམས་དཔའ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ མ་ལུས་སེམས་ཅན་ཀུན་གྱི་མགོན་གྱུར་ཅིང་སོགས་རྒྱས་བསྡུས་གང་རིགས་བྱ། མཆོད་དེ་ཛཿཧཱུྃ་བཾ་ཧོཿཞེས་ལན་མང་དུ་བརྗོད་ཅིང་སོ་སོ་ལ་ཐིམ་པར་བསམ། དེ་ཐམས་ཅད་ཀྱི་སྤྱི་བོར་ཨོཾ་ལས་འཁོར་ལོ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་ཨཱཿས་མཚན་པ། ཐུགས་ཀར་ཧཱུྃ་ལས་རྡོ་རྗེ་ཧཱུྃ་གིས་མཚན་པ། སླར་ཡང་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ དེ་བཞིན་གཤེགས་པ་ཐམས་ཅད་ཀྱིས་འདི་རྣམས་ལ་མངོན་པར་དབང་བསྐུར་དུ་གསོལ་ཞེས་གསོལ་བ་བཏབ་པས། ཇི་ལྟར་བལྟམས་པ་སོགས་ནས་ཤྲཱི་ཡེ་ཧཱུྃ། ཞེས་གསུངས་ཤིང་བུམ་པའི་ཆུས་སྤྱི་བོ་ནས་དབང་བསྐུར་སྐུ་གང་དྲི་མ་དག་ཆུའི་ལྷག་མ་ཡར་ལུད་པ་ལས་རིགས་ལྔ་ལ་རིགས་ལྔ་སོ་སོ་དང་སྐུ་གཟུགས་ཀྱི་རྟེན་རྣམས་ལ་རྡོ་རྗེ་སེམས་དཔས་དབུར་བརྒྱན་པར་བསམས་ལ། ཨོཾ་སརྦ་ཏ་ཐཱ་ག་ཏ་ཨརྒྷཾ་སོགས་ཀྱིས་མཆོད། ཆོས་སྐུ་ནམ་མཁའ་བཞིན་དུ་དབྱེར་མེད་ཅེས་སོགས་རིགས་ལྔའི་བསྟོད་པ་གང་ཤེས་དང་། ལྷ་སྐུ་ཡོད་ན། རྡོ་རྗེ་སེམས་དཔའ་སེམས་དཔའ་ཆེ་ཞེས་སོགས་ཀྱིས་བསྟོད། རྡོ་རྗེ་རྩེ་ལྔ་པའི་ཕྱག་རྒྱས་རྡོ་རྗེ་ཐོགས་ཏེ་ལྷ་རྣམས་ཀྱི་སྤྱན་འབྱེད་པའི་ཚུལ་བྱས་ལ། ཀུན་མཁྱེན་ཡེ་ཤེས་སྤྱན་ལྡན་སྐྱོན་བྲལ་ཡང་། །གུས་པས་འཕགས་པའི་སྤྱན་ནི་དབྱེ་བགྱིས་པས། །ནམ་མཁའི་མཐས་གཏུགས་གྱུར་པའི་སེམས་ཅན་རྣམས། །སངས་རྒྱས་ཡེ་ཤེས་སྤྱན་ནི་ཐོབ་པར་ཤོག །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནེ་སྭཱ་ཧཱ། ཡེ་ཤེས་ཀྱི་སྤྱན་རྣམ་པར་དག་པ་ཐོབ་སྟེ་སེམས་ཅན་གྱི་དོན་ལ་འཇུག་པའི་མཐུ་ཕུན་སུམ་ཚོགས་པ་དང་ལྡན་པར་གྱུར་ཅིག་ཅེས་བརྗོད། སྤྲོ་ན། མཆོད་བསྟོད་མདོར་བསྡུས་བྱས་ནས། སྐུ་བརྙན་ཡོད་ན། རྡོ་རྗེ་སེམས་དཔའ་དང་ཞེས་བརྗོད། མཆོད་རྟེན་ལྷ་དང་བཅས་པ་རྣམས་འོད་དུ་ཞུ་བ་ལས་རྟེན་སོ་སོའི་རྣམ་པ་ཇི་ལྟ་བ་བཞིན་དུ་གྱུར། ཅེས་པ་འདི་དཀྱུས་སུ་འོག་ཏུ་འབྱུང་ཡང་འདིར་བརྗོད་པ་བདེའོ། །ཡེ་དྷརྨྨཱ་མང་དུ་བཟླས་པས་བྱིན་གྱིས་བརླབས་པའི་མེ་ཏོག་གཏོར་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་སོགས་ནས་བརྟན་པར་བཞུགས་སུ་གསོལ། ཁྱད་པར་དུ་ཡང་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲ་ཡ་སྭཱ་ཧཱ། ཞེས་དང་། ཡེ་དྷརྨཱ་བརྗོད་ཅིང་མེ་ཏོག་གཏོར་བ་དེ་ལྟ་བུ་ལན་གསུམ་གྱི་བར་དུ་བྱས་མཐར། མཆོད་པ་རྣམས་ཀྱིས་མཆོད་ལ། མཆོད་རྟེན་ལ། སྣ་ཚོགས་པདྨ་ཟླ་བའི་གདན་སྟེངས་སུ། །སྣ་ཚོགས་རིན་ཆེན་ཁམས་ལས་གྲུབ་པ་ཡི། །སྤྲུལ་པའི་མཆོད་རྟེན་སྣ་ཚོགས་རྒྱན་གྱིས་སྤྲས། །ཆོས་སྐུའི་རང་བཞིན་ཅན་ལ་ཕྱག་འཚལ་ལོ། །ཞེས་དང་ལྷ་སྐུ་ཡོད་ན་སོ་སོའི་སྒོས་བསྟོད་ཅི་ཤེས་བྱས་ལ། བཀྲ་ཤིས་ཀྱི་ཕྱིར་དྲིལ་གསིལ་མེ་ཏོག་འཐོར་བ་དང་བཅས་ཏེ། སྟོན་མཆོག་དམ་པ་ལ་སོགས་པ་བཀྲ་ཤིས་ཀྱི་ཚིགས་སུ་བཅད་པ་བརྗོད་པ་དང་བཅས་པ་ནི། རབ་ཏུ་གནས་པ་མདོར་བསྡུས་པའོ། །གཉིས་པ་སཱཙྪ་སྒྲུབ་པ་ལ། རྟེན་གྱི་མདུན་དུ་ཉེར་སྤྱོད་རྒྱས་བསྡུས་ཅི་འབྱོར་པ་དང་། ཆ་གསུམ་རིགས་དྲུག་ཡི་དྭགས་དང་བཅས་པའི་གཏོར་མ་བཤམ་མོ། །དངོས་གཞི་ལ་རང་ཉིད་སྒྲུབ་གྲོགས་དང་བཅས་པས་སྟན་བདེ་བར་འཁོད་དེ། ཉིན་གྲངས་འགར་བྱེད་ན། ཉི་མ་ཕྱི་མ་རྣམས་སུ། ཨོཾ་བཛྲ་ཡཀྵ་ཧཱུྃ་ཞེས་སོགས་མཆོད་པ་བྱིན་གྱིས་བརླབས་པ་ནས། བདག་བསྐྱེད་བཟླས་པ་དང་བཅས་པ། ཐམས་ཅད་རྡོ་རྗེའི་བདག་ཉིད་གཙང་། །ཞེས་པའི་བར་ཉམས་སུ་བླངས་ནས་གཟོད་སཱཙྪ་སྒྲུབ་པ་ལ་འཇུག་པ་ཡིན་ཡང་། ཉིན་དང་པོ་འདིར་བདག་བསྐྱེད་རབ་གནས་ཀྱི་གོང་དུ་སོང་བས་ཐུས། རྟེན་བསྐྱེད་པ་ནི། ཨོཾ་ཤཱུ་ནྱ་ཏཱས་སྦྱངས། སྟོང་པའི་ངང་ལས། པདྨ་དང་ཟླ་བའི་སྟེང་དུ་རིན་པོ་ཆེ་ལས་གྲུབ་པའི་མཆོད་རྟེན་ཡངས་ཤིང་རྒྱ་ཆེ་བ་སཱཙྪའི་གྲངས་དང་མཉམ་པའི་བུམ་པའི་ནང་དུ་དབུས་སུ་སེངྒེའི་ཁྲི་སོགས་ནས་ལྷ་སོ་བདུན་སྐད་ཅིག་གིས་བསྐྱེད་ལ། ཡེ་ཤེས་པ་སྤྱན་དྲང་བ་ནས། ཨོཾ་ཀརྨྨ་ཨ་བྷི་རིཉྩ་ཨཿཞེས་པས་དབང་བསྐུར་བའི་བར་བུམ་བསྐྱེད་སྐབས་ཇི་ལྟ་བ་བཞིན་བྱ། དེ་ནས་ལྷ་རྣམས་ལ་དམིགས་ཏེ་རྩ་རིག་ཁོ་ན་བཟླ་སྟེ། དམིགས་པ་ནི། མཆོད་རྟེན་རྣམས་ཀྱི་བུམ་པ་རེ་རེའི་ནང་དུ་ཀུན་རིག་རྩ་བའི་ལྷ་སུམ་ཅུ་སོ་བདུན་ཚང་བ་རེ་བཞུགས་པར་ཡང་ཡང་གསལ་གདབ་ཅིང་། རང་རྡོ་རྗེ་སེམས་དཔར་གསལ་བའི་ཞལ་ནས་རྩ་བའི་རིག་པ་བཟླས་པས། ལྷ་ཐམས་ཅད་ལ་དམིགས་ཡུལ་གྱིས་ཐོག་དྲངས་པའི་སེམས་ཅན་ཐམས་ཅད་ཀྱི་སྡིག་པ་དང་ལས་སྒྲིབ་ཐམས་ཅད་སྦྱོང་དུ་གསོལ་སྙམ་པས་ཐུགས་རྒྱུད་བསྐུལ་བས། ལྷ་དེ་ཐམས་ཅད་ཀྱི་ཐུགས་ཀ་ནས་ཐུགས་རྗེ་བྱིན་རླབས་ནུས་པའི་རང་བཞིན་གྱི་འོད་ཟེར་སྤྲོ་བ་དང་བསྡུ་བ་ལ་སོགས་པའི་སྒོ་ནས་སེམས་ཅན་ཐམས་ཅད་ཀྱི་སྡིག་སྒྲིབ་ཐམས་ཅད་སྦྱོང་བའི་ཕྲིན་ལས་མཛད་པར་བསམས་ལ། ཨོཾ་ན་མོ་བྷ་ག་ཝ་ཏེ་སོགས་སྔགས་བཟླའོ། །སྔགས་དོན་ནི་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ལ་ཕྱག་འཚལ་ལོ། །འདི་ལྟ་སྟེ། སྦྱོང་ཞིང་། སྦྱོང་མ། སྡིག་པ་ཐམས་ཅད་རྣམ་པར་སྦྱོང་དག རྣམ་པར་དག ལས་ཀྱི་སྒྲིབ་པ་རྣམ་པར་དག་པའི་གཞི་ཚུགས། ཞེས་པའི་དོན་ཏོ། །ཐུན་བསྡུ་བ་ན། མཐར་མགོན་པོ་ཐུགས་རྗེ་ཆེན་པོ་དང་ལྡན་པ་སོགས་ཀྱིས་འདོད་དོན་གསོལ་གདབ་བྱས་ལ། མཆོད་པ་བྱིན་གྱིས་བརླབས་ནས། རབ་འབྱམས་རྒྱ་མཚོ་སོགས་ཚིགས་བཅད་སྔགས་དང་བཅས་པ་དང་། ཨོཾ་སརྦ་ཏ་ཐཱ་ག་ཏ་རཏྣ་མུ་ཀུ་ཊ་སོགས་མཆོད་པ་ཉེར་ལྔ་དང་། ཨོཾ་རྡོ་རྗེ་སེམས་དཔའ་སོགས་སྒེག་སོགས་བརྒྱད། ཨོཾ་སརྦ་བིཏ་པཱུ་ར་སོགས་ནས། རིན་ཆེན་བདུན་དང་། ཁ་དོག་དབྱིབས་ལེགས་སོགས་འདོད་ཡོན་ལྔས་མཆོད་པ་འབུལ་བ་དང་། ཆོས་དབྱིངས་ཡེ་ཤེས་རྣམ་པར་དག་སོགས་ནས་ཕྱག་འཚལ་རྡོ་རྗེ་འབེབས་པ་ལའོ་ཞེས་པའི་བར་མདུན་བསྐྱེད་ཀྱི་སྐབས་ཇི་ལྟ་བ་བཞིན་བྱ། བསྡུ་ན། ཨོཾ་སརྦ་ཏ་ཐཱ་ག་ཏ་སོགས་ཀྱིས་མཆོད་པ་དང་། ཆོས་དབྱིངས་ཡེ་ཤེས་རྣམ་པར་དག་སོགས་ཀྱི་བསྟོད་པའང་བུམ་བསྐྱེད་ལྟར་བྱ། ཆ་གསུམ་བཏང་ལ། མཆོད་རྟེན་ལྷ་དང་བཅས་པ་ཞུ་བ་ལས་སཱཙྪའི་རྣམ་པ་ཇི་ལྟ་བ་བཞིན་དུ་གྱུར་ཞེས་བརྗོད་ཅིང་བསམ་མོ། །དེ་ནས་མཆོད་པ་ཁ་གསོས་ལ་བྱིན་རླབས་བྱས་ཏེ་ཨོཾ་སརྦ་ཏ་ཐཱ་ག་ཏ་སོགས་གོང་ལྟར་མཆོད། སྣ་ཚོགས་པདྨ་ཟླ་བའི་གདན་སྟེངས་སུ་སོགས་མཆོད་རྟེན་གྱི་བསྟོད་པ་ཅི་ཤེས་པས་བསྟོད་དོ། །དེ་ལྟ་བུའི་ཚུལ་གྱིས་བསྒྲུབ་སྟེ། སྔགས་ཀྱི་གྲངས་ནི་རྒྱུད་ལས། སྔགས་དང་ཕྱག་རྒྱས་བཏབ་ནས་ཀྱང་། །འབུམ་ཕྲག་གཉིས་ཀྱི་བར་དུ་བཟླས། །ཞེས་གྲངས་ངེས་པ་ཅན་དུ་བསྟན་པ་ལྟར་ཉིས་འབུམ་དུ་བཟླ་ཞིང་། རྒྱས་པ་ན་མཆོད་རྟེན་འབར་བ་ལ་སོགས་པའི་རྟགས་མ་བྱུང་གི་བར་དུ་སྟེ། རྒྱུད་ལས། ཅི་སྟེ་མཚན་མ་དེ་དག་ནི། །སྡིག་ཅན་བློ་ཡིས་མ་མཐོང་ན། །འབུམ་གྱི་ཕྲག་ནི་བརྒྱ་སྟོང་ངམ། །ཇི་སྲིད་མཚན་མ་བྱུང་བར་དུ། །དེ་བཞིན་གཤེགས་པ་མཆོད་ནས་ནི། །མཉམ་པར་བཞག་པས་བཟླས་པར་བྱ། །དེ་ཡི་མཐར་ནི་མཁས་པས་ཀྱང་། །མཚན་གཅིག་ཐོག་ཐག་མི་ཉལ་བཟླས། །ཞེས་དང་། གཞན་ཕན་འོད་ཟེར་ལས། མཆོད་རྟེན་བྱས་པ་ལ་མཆོད་ཅིང་། ཉིས་འབུམ་བཟླས་པས་ཀྱང་མ་གྲུབ་སྟེ། གྲུབ་པའི་རྟགས་མ་མཐོང་ན། འབུམ་ཕྲག་བརྒྱ་སྟོང་གི་བར་དུ་བཟླས་ཤིང་མཆོད་ལ། མཇུག་ཏུ་མཚན་ཐོག་ཐག་མི་ཉལ་བར་རྩ་བའི་རིག་པ་བཟླས་ན་རྟགས་མཐོང་སྟེ་འགྲུབ་པར་འགྱུར་རོ་ཞེས་གྲུབ་པའི་མཚན་མ་མཐོང་གི་བར་དུ་བསྒྲུབས་ནས་མཇུག་ཏུ་མཚན་གཅིག་ཐོག་ཐག་མི་ཉལ་བར་རྩ་བའི་རིག་པ་བཟླ་བ་སོགས་འདིར་ཡང་བྱ་བར་བཤད་དོ། །ཇི་ལྟར་བྱ་བའི་ཚུལ་ནི་རས་བྲིས་སྒྲུབ་པའི་སྐབས་སུ་བསྟན་པས་རིགས་བསྒྲེས་ཏེ་ཤེས་པར་བྱའོ། །བདག་བསྐྱེད་ཀྱི་རྗེས་ཀྱི་བྱ་བ། ཨོཾ་བཛྲ་ཨ་བྷི་རིཉྩ་ཧཱུྃ་སོགས་ནས་ཧ་ར་ཧ་ར་པྲ་ཎཱན་ཧཱུྃ་ཕཊ་ཅེས་པའི་བར་བརྗོད་པས་བསྲུང་། སྟོན་མཆོག་དམ་པ་ལ་སོགས་པའི་བཀྲ་ཤིས་དང་། དགེ་བ་འདི་ཡིས་མྱུར་དུ་བདག །རྡོ་རྗེ་སེམས་དཔའ་འགྲུབ་གྱུར་ནས། །ཞེས་སོགས་བསྔོ་བ་སྨོན་ལམ་རྣམ་པར་དག་པའི་རྒྱས་གདབ་བོ། །གསུམ་པ་བཀུར་སྟིར་བྱ་བའི་ཚུལ་ནི། དེ་ལྟར་ཆོ་ག་རྣམ་པར་དག་པས་ཚུལ་བཞིན་བསྒྲུབས་པའི་སཱཙྪ་སོགས་ནི་གང་ཟག་མཆོག་དམན་གང་ཡིན་ཀྱང་མཆོད་རྟེན་སོགས་ཀྱི་ནང་དུ་འཇུག་ཏུ་རུང་ཞིང་སྐབས་སུ་བབ་པ་ཁང་བུ་བརྩེགས་པ་བཞེངས་ཏེ་འཇུག་པར་བྱའོ། །འོན་ཀྱང་གྲོང་པའི་མི་ནག་ཕོ་མོ་སོགས་ཀྱི་རུས་པའི་སཱཙྪ་ནི་གོང་དུ་བཤད་པའི་ཆོ་ག་དེ་དག་གིས་ཚུལ་བཞིན་བསྒྲུབས་པ་མཆོད་རྟེན་སོགས་ཀྱི་རྟེན་ལ་བཅུག་ཀྱང་ཆེར་མི་འགལ་མོད། འཇིག་རྟེན་པའི་སྨོད་པ་སྤང་བའི་ཕྱིར་རི་མཐོན་པོའི་རྩེའམ། བྲག་སྐྱིབས་སོགས་འགོམ་ཡུག་མི་འོང་བའི་ས་དང་། ཆུ་བོར་སྤྱན་འདྲེན་པ་ཉིད་སྐབས་སུ་བབ་སྟེ། དེའི་ཚུལ་ཡང་བླུན་པོ་འགའ་ཞིག་གིས་བྲག་ཕུག་སོགས་སུ་སཱཙྪ་རྣམས་གྱ་ཚོམས་སུ་སྤུངས་ནས་འཇོག་སྟེ་དེ་མི་རུང་། ཐམས་ཅད་མགོ་མཇུག་མ་ལོག་པར་ལེགས་པར་བསྒྲིག་གོ །ཆུ་ཀླུང་དུ་སྤྱན་འདྲེན་ནའང་ས་རྡོ་བླུགས་པ་ལྟར་མི་བྱ་བར། མགོ་མཇུག་མ་ལོག་པར་རེ་རེ་ནས་ཆུའི་ཁར་བཞག སེམས་ཀྱིས་རྣམ་སྣང་གི་རྡུལ་ཕྲ་རབ་ཏུ་གྱུར་ནས་ཀླུ་རྣམས་ཀྱིས་རྒྱ་མཚོར་སྤྱན་དྲངས་པར་བསམ་མོ། །ཡང་ན་ཕྱིས་སུ་ཆུ་འབབ་པར་འགྱུར་བར་བཏབ་ནས་བཞག་ཀྱང་རུང་ཞེས་གོང་མ་རྣམས་གསུངས་སོ། །གསུམ་པ་མཇུག་ཕན་ཡོན་བསྟན་པ་ནི། དེ་ལྟར་བྱས་པའི་ཕན་ཡོན་ནི། རྒྱུད་ལས། དེ་ནི་ངེས་པར་དམྱལ་གནས་ན། །དེ་བྱས་པས་ནི་གྲོལ་བར་འགྱུར། །ཡི་དྭགས་བྱོལ་སོང་སྡུག་བསྔལ་ལས། །གྲོལ་ཏེ་ལྷ་ཡི་གནས་སུ་སྐྱེ། །ཞེས་སོགས་གསུངས་པའི་ཕན་ཡོན་ལ་བསམས་ནས་ཚུལ་འདི་ལ་འབད་པར་རིགས་སོ། །སཱཙྪ་མ་ཐེབས་པའམ། ལྷག་མའམ། སྦྱིན་སྲེག་བྱས་པའི་ཐལ་བ་རུས་པས་རྡོ་སོགས་ནི་རྒྱ་མཚོར་འབབ་པའི་ཆུ་བོར་དོར་ན་ཕན་ཡོན་ཆེན་པོ་འབྱུང་བར་བཤད་དོ། །འདིར་སྨྲས་པ། བཅོམ་ལྡན་ངན་སོང་སྦྱོང་བའི་རྒྱུད་ཆེན་གྱིས། །མངོན་པར་བསྔགས་པའི་རུས་སྦྱོང་སཱཙྪར་བརྟེན། །སྡིག་སྦྱོང་ཆོ་གའི་པཀྵུ་ས་སྐྱ་པའི། །དད་སྒྲོལ་མཁྱེན་པའི་མ་དྲོས་མཚོ་ལས་བབས། །འོན་ཏེ་དེ་ཚུལ་གཅིག་ཏུ་མ་རྫོགས་པར། །གསར་བུས་གཟུ་ལུམ་སྤྱོད་པ་བཟློག་སླད་དུ། །འདབ་སྟོང་བཅུད་ཀྱི་རོ་མངར་རྐང་དྲུག་བུས། །གཅིག་ཏུ་བསྡུས་བཞིན་ངག་འདོན་སྙིང་པོར་བསྡེབས། །འདི་བགྱིས་རྣམ་དཀར་ལེགས་བྱས་ཁམས་གསུམ་གྱི། །འགྲོ་ཚོགས་མཐའ་དག་སྡུག་བསྔལ་ཀུན་འབྱུང་བཅས། །འགོག་ལམ་ཆོས་ཀྱི་བདུད་རྩི་རྟག་འཇོ་བའི། །སྨྲ་དབང་ཆོས་ཀྱི་རྒྱལ་པོ་ཐོབ་ཕྱིར་བསྔོ། །ཞེས་ངན་སོང་སྦྱོང་བའི་རྒྱུད་ནས་བསྟན་པའི་གཤིན་པོའི་རུས་སྦྱོང་སཱཙྪ་སྒྲུབ་པའི་ཆོ་གའི་ངག་འདོན་ཨུཏྤལ་མགུལ་རྒྱན་ཞེས་བྱ་བ་འདི་ནི། འབྲི་ཀླུང་མའི་རྒྱུན་ཆེན་དལ་གྱིས་འབབ་པའི་འགྲམ་ངོགས་དབོན་སྟོད་དགོན་གྱི་དབུ་མཛད་ཡེ་ཤེས་ལྷུན་གྲུབ་པ་དང་ཚུལ་ཁྲིམས་ཆོས་དར་བཟུང་གིས་བསྐུལ་ངོར། རྗེ་བཙུན་རིན་པོ་ཆེ་དང་ངོར་ཆེན་རྡོ་རྗེ་འཆང་གིས་མཛད་པའི་གཞན་ཕན་རྣམ་གཉིས་དང་། ཐམས་ཅད་མཁྱེན་པ་དཀོན་མཆོག་ལྷུན་གྲུབ་པ་དང་མཁས་གྲུབ་སངས་རྒྱས་ཕུན་ཚོགས་པ་རྣམས་ཀྱི་གསུང་རབ་རྣམས་ལ་ཞིབ་པར་གཏུགས་ཏེ། ལག་ཏུ་བླང་བདེ་བར་བནྡེ་ཚུལ་ཁྲིམས་རིན་ཆེན་གྱིས་དཔལ་འབྱོར་གླིང་གི་རྒྱལ་ཁབ་ཏུ་བྲིས་པ་སརྦ་མངྒ་ལཾ་བྷ་ཝ་ཏུ།། །།